**Grozījumi Azartspēļu un izložu likumā**

Izdarīt Azartspēļu un izložu likumā (Latvijas Republikas Saeimas un Ministru Kabineta Ziņotājs, 2006, 1., 14.nr.; Latvijas Vēstnesis, 2011, 65.nr., 2013, 188.nr., 2015, 248.nr., 2016, 241.nr., 2017, 222., 242.nr.) šādus grozījumus:

1. Izslēgt 52.pantu.

2. Izslēgt 78.pantu.

3. Izteikt XII nodaļu šādā redakcijā:

“**XII nodaļa**

**Azartspēļu un izložu organizēšanas licenču darbības apturēšana, anulēšana un azartspēļu pakalpojumu sniegšanas licences anulēšana**

86.pants. Azartspēļu un izložu organizēšanas licenču darbības apturēšana

(1) Izložu un azartspēļu uzraudzības inspekcija pieņem lēmumu par azartspēļu organizēšanas vietas licences, interaktīvo azartspēļu organizēšanas licences vai interaktīvo izložu organizēšanas licences darbības apturēšanu līdz pārkāpuma novēršanai, ja tā konstatē, ka azartspēļu vai izložu organizētājs pārkāpj kādu no šādām prasībām:

1) neievēro normatīvajā aktā, kas reglamentē vienotu azartspēļu un izložu organizācijas grāmatvedības uzskaites kārtību, noteiktās prasības;

2) neievēro šā likuma 38.panta 5.punktā noteiktās prasības kazino apmeklētāja reģistrācijai;

3) neievēro šā likuma 4.pantā noteiktās prasības azartspēļu automātu vai iekārtu reģistrēšanai vai sertificēšanai, vai interaktīvo azartspēļu organizēšanas sistēmas vai interaktīvo izložu organizēšanas sistēmas sertificēšanai;

4) neievēro šajā likumā noteiktās prasības attiecībā uz interneta mājaslapu, kuru azartspēļu organizētājs izmanto interaktīvo azartspēļu organizēšanai un likmju pieņemšanai vai interaktīvo izložu organizētājs izmanto interaktīvās izlozes organizēšanai.

(2) Izložu un azartspēļu uzraudzības inspekcija pieņem lēmumu par azartspēļu organizēšanas vietas licences darbības apturēšanu līdz pārkāpuma novēršanai, ja tā konstatē, ka azartspēļu organizētājs azartspēļu organizēšanas vietā nenodrošina normatīvajos aktos noteiktās prasības attiecībā uz azartspēļu automātu saslēgšanu tīklā vienotās azartspēļu automātu kontroles un uzraudzības sistēmā, attiecībā uz azartspēļu organizēšanas vietas telpām un to aprīkošanu, iekšējo energoapgādes tīklu uzturēšanu, telpu apsardzi, telpu iekšējo vai ārējo videonovērošanu, videoieraksta glabāšanu.

(3) Izložu un azartspēļu uzraudzības inspekcija lēmumā par šā panta pirmajā vai otrajā daļā minētās licences darbības apturēšanu nosaka pārkāpumu novēršanas termiņu.

(4) Azartspēļu vai izložu organizētājs pēc Izložu un azartspēļu uzraudzības inspekcijas konstatēto normatīvo aktu pārkāpumu novēršanas paziņo par normatīvo aktu pārkāpumu novēršanu Izložu un azartspēļu uzraudzības inspekcijai, kas pārbauda, vai pārkāpumi novērsti, un septiņu dienu laikā pēc paziņojuma saņemšanas pieņem lēmumu par šā panta pirmajā vai otrajā daļā minētās licences darbības atjaunošanu, ja pārkāpumi ir novērsti.

(5) Ja azartspēļu vai izložu organizētājs Izložu un azartspēļu uzraudzības inspekcijai ir iesniedzis iesniegumu par azartspēļu organizēšanas licences, interaktīvo azartspēļu organizēšanas licences, izlozes organizēšanas licences, interaktīvo izložu organizēšanas licences un azartspēļu organizēšanas vietas licences darbības apturēšanu, Izložu un azartspēļu uzraudzības inspekcija nekavējoties pieņem lēmumu par attiecīgās licences darbības apturēšanu. Azartspēļu vai izložu organizētājs, kurš ir iesniedzis iesniegumu par attiecīgās licences darbības apturēšanu, var lūgt atjaunot attiecīgās licences darbību, iesniedzot Izložu un azartspēļu uzraudzības inspekcijā iesniegumu par attiecīgās licences darbības atjaunošanu, un Izložu un azartspēļu uzraudzības inspekcija pieņem lēmumu par attiecīgās licences darbības atjaunošanu.

 (6) Par azartspēļu organizēšanas licences, interaktīvo azartspēļu organizēšanas licences, izlozes organizēšanas licences, interaktīvo izložu organizēšanas licences vai azartspēļu organizēšanas vietas licences izsniegšanu vai pārreģistrāciju samaksātā valsts nodeva netiek atmaksāta, ja attiecīgās licences darbība tiek apturēta. Šajā likumā noteiktajā kārtībā un lēmumā par licences izsniegšanu norādītajā termiņā ir jāveic attiecīgās licences pārreģistrācija arī attiecīgās licences darbības apturēšanas laikā.

 87.pants. Azartspēļu un izložu organizēšanas licenču anulēšana

(1) Izložu un azartspēļu uzraudzības inspekcija anulē azartspēļu organizēšanas licenci, interaktīvo azartspēļu organizēšanas licenci, izlozes organizēšanas licenci vai interaktīvo izložu organizēšanas licenci, ja ir konstatēts vismaz viens no šādiem nosacījumiem:

1) šīs licences saņemšanai vai pārreģistrācijai sniegta nepatiesa informācija, kas ietekmējusi lēmuma pieņemšanu;

2) azartspēļu vai izložu organizētājs neatbilst šā likuma prasībām;

3) azartspēļu vai izložu organizētāja parādu saistības pārsniedz viņa aktīvus;

4) azartspēļu vai izložu organizētājam ir uzsākts maksātnespējas process;

5) attiecīgajā licencē paredzētās tiesības nodotas kādai citai personai;

6) azartspēļu vai izložu organizētājs nodokļu samaksas termiņu ir nokavējis ilgāk par 30 dienām un Izložu un azartspēļu uzraudzības inspekcija ir saņēmusi Valsts ieņēmumu dienesta ierosinājumu anulēt attiecīgo licenci;

7) azartspēļu organizētājs neievēro šā likuma 41.panta pirmās daļas 7.punktā vai 45.pantā noteiktās prasības attiecībā uz attiecīgās azartspēles laimestu kopsummu vai kopējo laimestu vērtību;

8) valsts mēroga izložu organizētājs neievēro šā likuma 73.panta otrās daļas prasības attiecībā uz laimestu kopsummu izlozei;

9) azartspēļu organizētājs neievēro šā likuma 41.panta trešajā daļā noteikto aizliegumu izsniegt spēlētājam jebkāda veida aizdevumus vai kredītus;

10) azartspēļu organizētājs neievēro šā likuma 41.panta sestajā daļā noteikto aizliegumu piedāvāt piedalīšanos azartspēlē par velti, kā dāvanu vai balvu, vai kā kompensāciju;

11) interaktīvo azartspēļu organizētājs savstarpējos norēķinos ar spēlētājiem izmanto vai ir izmantojis kontu vai kontus, par kuriem nav informējis Izložu un azartspēļu uzraudzības inspekciju, vai kontu, kas neatbilst šā likuma 53.panta trešās daļas prasībām;

12) interaktīvo izložu organizētājs savstarpējos norēķinos ar spēlētājiem izmanto vai ir izmantojis kontu vai kontus, par kuriem nav informējis Izložu un azartspēļu uzraudzības inspekciju, vai kontu, kas neatbilst šā likuma 80.panta trešās daļas prasībām;

13) laimestu vai spēlētāja spēles kontā esošos līdzekļus pārskaita uz kontu, kas neatbilst šā likuma 53.panta pirmās daļas 3.punkta vai ceturtās daļas, vai 80.panta ceturtās daļas prasībām.

(2) Anulējot azartspēļu organizēšanas licenci, spēku zaudē visas izsniegtās azartspēļu organizēšanas vietas licences.

(3) Izložu un azartspēļu uzraudzības inspekcija anulē azartspēļu organizētājam izsniegto azartspēļu organizēšanas vietas licenci, ja ir konstatēts vismaz viens no šādiem nosacījumiem:

1) šīs licences saņemšanai vai pārreģistrācijai sniegta nepatiesa informācija, kas ietekmējusi lēmuma pieņemšanu;

2) zaudējis spēku šā likuma [26.panta](http://m.likumi.lv/doc.php?id=122941#p26) otrās daļas 4.punktā vai trešajā daļā vai [27.panta](http://m.likumi.lv/doc.php?id=122941#p27) otrās daļas 3.punktā minētais dokuments, kas pievienots iesniegumam, lai saņemtu azartspēļu organizēšanas vietas licenci, bet cits attiecīgs spēkā esošs dokuments nav iesniegts.

(4) Ja azartspēļu vai izložu organizētājs ir iesniedzis iesniegumu par azartspēļu organizēšanas licences, interaktīvo azartspēļu organizēšanas licences, izlozes organizēšanas licences, interaktīvo izložu organizēšanas licences vai azartspēļu organizēšanas vietas licences anulēšanu, Izložu un azartspēļu uzraudzības inspekcija nekavējoties anulē attiecīgo licenci.

(5) Par azartspēļu organizēšanas licences, interaktīvo azartspēļu organizēšanas licences, izlozes organizēšanas licences, interaktīvo izložu organizēšanas licences vai azartspēļu organizēšanas vietas licences izsniegšanu vai pārreģistrāciju samaksātā valsts nodeva netiek atmaksāta, ja attiecīgā licence tiek anulēta.

**88.pants. Azartspēļu pakalpojumu sniegšanas licences anulēšana**

(1) Izložu un azartspēļu uzraudzības inspekcija anulē azartspēļu pakalpojumu sniegšanas licenci, ja pastāv kāds no šādiem nosacījumiem:

1) ir konstatēts, ka šīs licences saņemšanai vai pārreģistrācijai sniegta nepatiesa informācija, kas ietekmējusi lēmuma pieņemšanu;

2) azartspēļu pakalpojumu sniedzējs ir iesniedzis rakstveida iesniegumu par licences anulēšanu.

(2) Par azartspēļu pakalpojumu sniegšanas licences izsniegšanu vai pārreģistrāciju samaksātā valsts nodeva netiek atmaksāta, ja attiecīgā licence tiek anulēta.”

4. Papildināt likumu ar XIII nodaļu šādā redakcijā:

“**XIII nodaļa**

**Administratīvā atbildība azartspēļu un izložu organizēšanas un azartspēļu pakalpojumu sniegšanas jomā un kompetence sodu piemērošanā**

**89.pants. Administratīvā atbildība azartspēļu un izložu organizēšanas un azartspēļu pakalpojumu sniegšanas jomā**

(1) Par Izložu un azartspēļu uzraudzības inspekcijā apstiprināto azartspēļu un izložu noteikumu pieejamības nenodrošināšanu, –

piemēro naudas sodu juridiskajām personām divi simti naudas soda vienības.

(2) Par normatīvajos aktos noteiktās atbildīgās personas nenodrošināšanu, –

piemēro naudas sodu juridiskajām personām divi simti naudas soda vienības.

(3) Par vietēja mēroga izlozēm vai vietēja mēroga vienreizējām izlozēm šajā likumā noteikto prasību attiecībā uz organizēšanas teritoriju, vietu, laiku, informāciju, kas norādāma uz biļetēm, biļešu izplatīšanu, biļešu vērtības kopsummas vienā izlozē, laimesta noteikšanu publiskas izlozes veidā, laimesta veida vai tā kopsummas nenodrošināšanu, –

piemēro naudas sodu juridiskajām personām no divdesmit līdz pieci simti naudas soda vienībām.

(4) Par normatīvajos aktos noteikto prasību attiecībā uz informāciju, kas brīdina, ka azartspēles var izraisīt atkarību, informāciju par to, kur vērsties pēc palīdzības, ja azartspēles izraisījušas atkarību, vai paškontroles testu nenodrošināšanu azartspēļu organizēšanas vietā, –

piemēro naudas sodu juridiskajām personām no divi simti līdz tūkstoš naudas soda vienībām.

(5) Par normatīvajos aktos noteikto prasību attiecībā uz interaktīvo azartspēļu spēlētāju reģistru vai interaktīvo izložu spēlētāju reģistru, vai spēlētāja spēles kontu neievērošanu, –

piemēro naudas sodu juridiskajām personām no simts līdz tūkstoš četri simti naudas soda vienībām.

(6) Par valsts mēroga izlozēm šajā likumā noteikto prasību attiecībā uz biļešu vai kuponu izplatīšanu Latvijas Republikā, informāciju, kas norādāma uz biļetēm un kuponiem, biļešu vērtības kopsummas vienā izlozē vai laimesta noteikšanu publiskas izlozes veidā nenodrošināšanu, –

piemēro naudas sodu juridiskajām personām no divi simti līdz tūkstoš četri simti naudas soda vienībām.

(7) Par šajā likumā neatļautas azartspēles, izlozes vai papildspēles organizēšanu Latvijas Republikā –

piemēro naudas sodu juridiskajām personām no divi simti līdz tūkstoš četri simti naudas soda vienībām.

(8) Par nepilngadīgas personas ielaišanu azartspēļu organizēšanas vietā vai aizlieguma piedalīties azartspēļu organizētāja piedāvātajās azartspēlēs nenodrošināšanu, –

piemēro naudas sodu juridiskajām personām tūkstoš četri simti naudas soda vienības.

(9) Par normatīvajos aktos noteikto prasību, kas jāievēro, lai novērstu no azartspēlēm vai interaktīvajām izlozēm atkarīgo spēlētāju dalību azartspēlēs vai interaktīvajās izlozēs, nenodrošināšanu, –

piemēro naudas sodu juridiskajām personām tūkstoš četri simti naudas soda vienības.

(10) Par laimesta neizmaksāšanu šajā likumā noteiktajā termiņā, –

piemēro naudas sodu juridiskajām personām tūkstoš četri simti naudas soda vienības.

(11) Par izložu organizēšanu bez izlozes organizēšanas licences, interaktīvo izložu organizēšanas licences, par azartspēļu organizēšanu bez azartspēļu organizēšanas licences, interaktīvo azartspēļu organizēšanas licences, azartspēļu organizēšanas vietas licences vai par azartspēļu pakalpojumu sniegšanu bez azartspēļu pakalpojumu sniegšanas licences, –

piemēro naudas sodu fiziskajām personām četrsimt naudas soda vienības, bet juridiskajām personām – trīs tūkstoš naudas soda vienības.

 **90.pants. Kompetence sodu piemērošanā**

Administratīvā pārkāpuma procesu par šā likuma 89.pantā minētajiem pārkāpumiem veic Izložu un azartspēļu uzraudzības inspekcija.”

Likums stājas spēkā vienlaikus ar Administratīvās atbildības likumu.

Finanšu ministrs J.Reirs